钦定古今图书集成/明伦汇编/氏族典/第235卷 > 张郃
## 钦定古今图书集成/明伦汇编/氏族典/第235卷 > 张郃

按《魏志张郃传》：“郃字隽乂，河间鄚人也。汉末，应募讨
黄巾，为军司马，属韩馥。馥败，以兵归袁绍，绍使拒公
孙瓒。瓒破郃功多。太祖与袁绍相拒于官渡，绍遣将
淳于琼等督运，屯乌巢，太祖自将急击，郃说绍引兵
救之。郭图曰：‘郃计非也’。绍军溃。图惭，又更谮郃，郃惧，
乃归太祖，拜偏将军，封都亭侯。后讨柳城，与张辽俱”
为军锋，以功迁平狄将军。太祖征张鲁，从散关入汉
中，先遣郃督步卒五千通路。鲁降，太祖还，留郃与夏
侯渊等守汉中，拒刘备。郃别督诸军降巴东、巴西二
郡。进军宕渠，为备将张飞所拒。引还南郑，拜荡寇将
军。文帝即王位，以郃为左将军，进爵都乡侯。及践阼，
进封郑侯。明帝即位，遣南屯荆州，与司马宣王击孙
权，诸葛亮，出祁山。加郃位特进，遣督诸军拒亮将马
谡于街亭，破之。亮复出，急攻陈仓，帝驿召郃到京，自
幸河南城，置酒送郃。郃晨夜进至南郑，亮退，拜征西
车骑将军。郃识变数，善处营阵，料战势地形，无不如
计。诸葛亮复出祁山，诏郃督诸将西至略阳。亮还，郃
追至木门，与亮军交战，飞矢中右膝。薨，谥曰“壮侯。”子
雄嗣。